Producătorul Chimcomplex SA, deținut de industriașul Ștefan Vuza, a publicat miercuri, 15 mai, raportul trimestrial, din care reiese că firma a avut un profit net de 7,4 milioane de lei, după ce anul trecut pierduse 8,3 milioane de lei în primele trei luni.
Compania a raportat o cifră de afaceri de 427,4 milioane de lei în primele trei luni ale anului, o creștere ușoară față de acum un an.
Profitul brut al companiei a fost de 13,5 milioane de lei, în timp ce în primele trei luni ale anului trecut înregistrase o pierdere brută de peste șase milioane de lei, se arată în raport. În primul trimestru al lui 2024, Chimcomplex estimează un impozit pe profit de 6,1 milioane de lei, aproape triplu față de valoarea de anul trecut.
Compania spune că se confruntă cu o scădere a consumului care datează de la jumătatea lui 2022. Chimcomplex anunță pentru anul curent un program de investiții de peste 26 de milioane de euro în Râmnicu Vâlcea, unde deține fostul combinat Oltchim. Printre prioritățile de investiții se numără o centrală în cogenerare cu putere instalată de 49,5 megawați electric și modernizarea stației electrice. De altfel, compania anunță continuarea modernizărilor de echipamente.
În continuare cea mai mare parte a produselor este vândută spre Europa, însumând peste 372 de milioane de lei. Cifra reprezintă o scădere de peste 28 de milioane de lei față de trimestrul I al anului trecut. În schimb, compania a realizat vânzări duble în Orientul Mijlociu în prima parte a anului curent față de primele trei luni din 2023, pentru un total de 49,2 milioane de lei. Datoriile totale ale companiei au crescut ușor între cele două perioade, ajungând acum la peste un miliard de lei.